b"\n_START_ARTICLE_\nJosep Roure i Torent\n_START_SECTION_\nBiografia\n_START_PARAGRAPH_\nLlicenciat en filosofia i lletres i en dret a la Universitat de Barcelona, treball\xc3\xa0 com a registrador de patents. En la seva \xc3\xa8poca estudiantil form\xc3\xa0 part de l'Associaci\xc3\xb3 Catalana d'Estudiants i milit\xc3\xa0 a la Uni\xc3\xb3 Socialista de Catalunya, col\xc2\xb7laborant ass\xc3\xadduament al seu \xc3\xb2rgan Just\xc3\xadcia Social. Tamb\xc3\xa9 es dedic\xc3\xa0 a la traducci\xc3\xb3 al catal\xc3\xa0 de cl\xc3\xa0ssics en angl\xc3\xa8s i franc\xc3\xa8s. Interessat per les rondalles i el folklore, en la d\xc3\xa8cada de 1930 visit\xc3\xa0 Eivissa, on fou encarregat per Felix Noeggerath d'editar les investigacions etnol\xc3\xb2giques fetes pel seu fill Hans Jakob Noeggerath, mort el 1934._NEWLINE_El 1936 va ingressar al PSUC. Durant la guerra civil espanyola fou un dels promotors i destacat dirigent de l'Agrupaci\xc3\xb3 d'Escriptors Catalans. Tamb\xc3\xa9 fou cap dels Serveis de Cooperaci\xc3\xb3 de la Conselleria d'economia de la Generalitat de Catalunya, i el 1938 fou fundador i director de la revista Meridi\xc3\xa0, continuadora de Mirador._NEWLINE_En acabar el conflicte, s'exili\xc3\xa0 a Fran\xc3\xa7a, on pass\xc3\xa0 tres anys a Tolosa. El 15 de setembre de 1942 va sortir de Marsella i embarc\xc3\xa0 cap a M\xc3\xa8xic. S'establ\xc3\xad a la ciutat de M\xc3\xa8xic, on treball\xc3\xa0 en el camp editorial com a administrador de l'Editorial Fournier. Alhora se separ\xc3\xa0 del PSUC i ingress\xc3\xa0 al Partit Socialista Catal\xc3\xa0, dirigint el seu \xc3\xb2rgan Nova Era. Particip\xc3\xa0 en l'adhesi\xc3\xb3 de la Comunitat Catalana de M\xc3\xa8xic al Consell Nacional de Catalunya, fou secretari i membre de junta de la Instituci\xc3\xb3 de Cultura Catalana, particip\xc3\xa0 en el pacte Galeusca i form\xc3\xa0 part de la comissi\xc3\xb3 organitzadora de la Confer\xc3\xa8ncia Nacional Catalana a M\xc3\xa8xic de 1953). Tamb\xc3\xa9 col\xc2\xb7labor\xc3\xa0 en l'Agrupaci\xc3\xb3 Catalana d'Art Dram\xc3\xa0tic de l'Orfe\xc3\xb3 Catal\xc3\xa0 de M\xc3\xa8xic i public\xc3\xa0 articles a Pont Blau."